作者:韓愈
標題:譴瘧鬼
內容:屑屑水帝魂，謝謝無餘輝。如何不肖子，尚奮瘧鬼威。乘秋作寒熱，翁嫗所罵譏。求食歐洩間，不知臭穢非。醫師加百毒，燻灌無停機。灸師施艾炷，酷若獵火圍。詛師毒口牙，舌作霹靂飛。符師弄刀筆，丹墨交橫揮。諮汝之胄出，門戶何巍巍。祖軒而父頊，未沫於前徽。不修其操行，賤薄似汝稀。豈不忝厥祖，靦然不知歸。湛湛江水清，歸居安汝妃。清波為裳衣，白石為門畿。呼吸明月光，手掉芙蓉旗。降集隨九歌，飲芳而食菲。贈汝以好辭，咄汝去莫違。